O conațională aflată de un deceniu în Marea Britanie, care e la curent cu realitatea din insulă, transmite un avertisment sever pentru românii care vor să viziteze Londra.
În 2023, Londra a fost desemnat cel mai bun oraș în care te poți afla, conform unui studiu realizat de platforma World’s Best Cities. Paris și New York au completat podiumul acestui clasament. Comunitatea de români este a doua ca mărime din Marea Britanie, după cea poloneză.
În prezent, peste 1 milion de români locuiesc în Marea Britanie. Jumătate dintre ei se află în zona metropolitană din Londra. Printre aceștia o găsim și pe Gabriela, o româncă stabilită de aproape 10 ani în Capitala Angliei.
În ciuda datelor prezentate de World’s Best Cities, conaționala noastră spune că situația nu este atât de roz. În realitate, se pare că orașul nu este deloc unul sigur. Gabriela a fost martoră la multe infracțiuni violente.
Femeia dezvăluie regula pe care o respectă cu sfințenie de când a ajuns în Regatul Unit al Marii Britanii. ”Eu când m-am mutat aici am primit un sfat pe care îl respect cu sfințenie.
De câte ori călătoresc, dacă merg cu metroul, mă urc ori în primul vagon, ori în ultimul vagon. În caz de atentat sunt cele mai sigure. De obicei, cei care aruncă cu bomba se urcă la mijloc ca să fie victime cât mai multe”, spune românca, într-o emisiune realizată online de Știrii Diaspora.
Pusă să explice dacă în metropolă sunt zone de care trebuie să se ferească românii care ajung în vizită, românca a spus un lucru care poate șoca: ”zonele din centru sunt cele nesigure”. Țintele hoților sunt turiștii.
”Zonele turistice (n.r. locurile unde acționează hoții). Ca în orice oraș bogat, plin de turiști. Turiștii când vin, nu țin mâna pe portmoneu. Sunt veseli, sunt relaxați se uită pe sus, la statui, la luminițe și hoții pe lângă ei ‘operează’.
Pe lângă hoți, sunt foarte mulți cuțitari, iar situația s-a înrăutățit după pandemie, pentru că au rămas foarte mult fără locuri de muncă și practic este modul lor de a supraviețui. Îți fură ce ai, telefon, cameră, poșetă, se duc le vând și ei cu banii ăia mai trăiesc o zi sau două, după care o iau de la început. Londra, e înțesată de poliție, dar nu fac față”, mai explică românca.